‘ฉาย’หอบหลักฐานโต้ขอสู้คดี
“ฉาย บุนนาค” ร้องขอความเป็นธรรม ยืนยันไม่ผิดขอสู้คดีถึงที่สุด
25 เม.ย. 2555

“ฉาย บุนนาค” ร้องขอความเป็นธรรม ยืนยันไม่ผิดขอสู้คดีถึงที่สุด 
นายฉาย บุนนาค นักลงทุนรายใหญ่ เปิดแถลงข่าวชี้แจงว่า กรณีสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวโทษพร้อมผู้บริหารบริษัท เจนเนอรัล เอนจิเนียริ่ง (GEN) เป็นเหตุให้บริษัทเกิดความเสียหาย ไม่เป็นธรรมกับตัวนายฉาย 
ทั้งนี้ เป็นการกล่าวหาทั้งที่คดียังไม่ถึงที่สุด และที่ผ่านมา ก.ล.ต. ไม่เคยเรียกเข้าไปสอบถามชี้แจง เปรียบเทียบปรับ เช่น กรณีอื่นทั่วๆ ไป แต่กล่าวโทษทันที ทำให้เกิดความเสียหายกับตัวเองและครอบครัว คนรอบข้างเข้าใจผิด ที่สำคัญความรู้สึกของบุพการี
นายฉาย กล่าวว่า ควรมีโอกาสได้ชี้แจงและจะเรียกร้องสิทธิตามกระบวนการตามกฎหมาย ยืนยันว่าไม่ได้ทำความผิด เพราะไม่ได้เกี่ยวข้องและลาออกจากตำแหน่งกรรมการ GEN ตั้งแต่วันที่ 8 ต.ค. 2553 หลังจากเปลี่ยนโครงสร้างผู้ถือหุ้น โดยขายหุ้นบริษัท พี พลัส พี (PLUS) หรือหุ้นบริษัท อควา คอร์ปอเรชั่น (AQUA) ออกไปเมื่อวันที่ 9 มิ.ย. 2554 ให้กับกองทุน SWIFT SUCCESS GROUP ของสิงคโปร์จำนวน 120 ล้านหุ้น
การขายดังกล่าว ทำรายการผ่านกระดานซื้อขายรายใหญ่ (บิ๊กล็อต) ราคาหุ้นละ 0.70 บาท ขณะที่ต้นทุนสูงกว่านี้มาก และได้รายงานสำนักงาน ก.ล.ต. เนื่องจากเป็นการขายที่ถึงจุด 5% ปัจจุบันกองทุนนี้ยังถือหุ้น AQUA ในรูปแบบของศูนย์รับฝากหลักทรัพย์ 
ดังนั้น มีเอกสารยืนยันได้ว่า ไม่ได้ขายหุ้น AQUA ให้กับ GEN นอกจากนี้กรณีที่บริษัท GEN ซื้อหุ้น AQUA จำนวน 98 ล้านหุ้น วันที่ 27 พ.ค. 2554 ที่ราคา 0.76 บาท/หุ้น จะเห็นว่าการซื้อขายของตนกับ GEN ไม่ใช่วันเดียวกัน และไม่ได้ประโยชน์ใดๆ จาก GEN 
“ถ้าผมผิดว่าไปตามผิด แต่อยากให้คำพิพากษาออกมาก่อนตามกระบวนการตามกฎหมาย แต่ไม่ควรเปิดเผยข้อมูลจนกว่าจะเข้าสู่กระบวนการ ถ้าผมไม่ผิด ดีเอสไอหรือศาลไม่รับ ซึ่งเป็นเรื่องของอนาคต แต่กล่าวโทษบนความเชื่ออคติที่ผมห้ามไม่ได้ จะชดเชยความรู้สึกของบุพการีผมอย่างไร ผมไม่ได้ต้องการเงิน อะไรที่ผิดไปแล้ว ผมยอมรับผิด แต่ถ้าผมไม่ผิด ผมจะสู้คดีถึงที่สุด” นายฉาย กล่าว
สำหรับที่ผ่านมา นายฉายเคยถูก ก.ล.ต.ปรับ ซึ่งนายฉายยอมรับความผิด เป็นความผิดพลาด ประมาท คึกคะนอง ถือเป็นบทเรียน โดยครั้งนั้น ก.ล.ต.ให้ความเป็นธรรม แต่ครั้งนี้ไม่เหมือนครั้งก่อน เชื่อว่าทุกองค์กรมีทั้งคนดีและคนไม่ดี